Komatipoort-plaasmoord: ‘Hy was ŉ boer in murg en been’Deon de Bruyn. Deon de Bruyn (25) wat Sondagoggend op ŉ plaas naby Komatipoort in Mpumalanga doodgeskiet is, was ŉ “jong boer in murg en been”. “Ons het altyd na hom verwys as die versorger in die familie. Hy was altyd besorg of die deure in die aand gesluit is en of almal geëet het. Hy was die mees lojale en opregte persoon,” het Susan de Bruyn, Deon se ma, aan Maroela Media gesê. Volgens De Bruyn was Estelle Jansen (59), wat drie keer geskiet is tydens die aanval, soos Deon se tweede ma en haar seun, Elmer Jansen (25), vir hom soos ŉ broer. “Ons is goeie huisvriende.” Deon het saam met Estelle op die plaas Simonsvlei met suikerriet, mango’s en groente geboer. Deon en Elmer was van skool af vriende. Estelle was Sondagoggend in haar kamer toe ŉ man skielik te voorskyn gekom het. Volgens De Bruyn het Estelle met die aanvaller begin stoei en is hulle by die kamerdeur uit. Volgens De Bruyn het Estelle vir Deon in die ingangsportaal gesien. “Dit is toe dat hulle begin skiet het,” het De Bruyn gesê. “Deon is net bokant die hart geskiet. Estelle is drie keer geskiet. Deon het teen ŉ bank gesit en roggel.” Elmer was ook in die huis aangesien hy die naweek kom kuier het vir sy ma se verjaarsdag. Hy het die skote gehoor en op die aanvallers en sy ma en Deon afgekom. Hy het gehardloop om ŉ vuurwapen te gaan haal waarna die aanvallers op die vlug geslaan het. Deon is op die toneel dood verklaar en Estelle is na die Mediclinic Nelspruit vervoer vir verdere behandeling. Volgens De Bruyn maak Estelle goeie vordering en is in ŉ bestendige toestand. De Bruyn sê Deon het landbou studeer en was van 2010 af op die plaas. “Hy was ŉ familiemens. Hy het nie regtig gekuier nie en sy huismense was vir hom baie belangrik. Hy het ŉ passie gehad vir landbou en was mal oor visvang.” Sy het gesê Deon het nog onlangs tydens ŉ gesprek met sy broer, Dirk (24), en sy vriendin, Izel Potgieter, gesê mense moet positief bly oor die land. “Hy het gesê dis sy land en hy wil nêrens heen gaan nie.” Deon laat ook sy pa, Deon sr., suster, Amerelda Pohl (27), en ouma, Alida Coetsee agter. Hy word Vrydag vanuit die NG kerk Komatipoort begrawe. Kol. Mtsholi Bhembe, woordvoerder van die polisie, het bevestig ŉ saak van moord, poging tot moord en gewapende roof word ondersoek. Die aanvallers het glo net met selfone gevlug. Niemand is nog in hegtenis geneem in verband met die voorval nie.